Писмо от Христо Ботев до Димитър Горов, 08.01.1876
Бае Димитре!

Моля ти се, дай на Христа 100 книги от Иловайски и 100 на Кирила, за да ми ги изпроводи; аз щом зема песни от евреинът, ще дойда и ще ти донеса 200–300. Засега нямах пари и земах само 100, които и дадох на Христа да ги продава. Ако Кирил не може да намери пари и да даде на Христа за път, то, моля ти се, дайте му – 10–15 франка. Остатъкът дайте на Коля Обретенов. Нека той земе и от Драгостинова 16 франка, които ми той дължи, а аз колкото е възможно по-скоро ще да му изпроводя една или две лири. Ако иска песни, то съм готов и песни да му изпроводя. Нека ми се не сърди и да не ме сравнява с Каравелова. Камата му е земена от мене и се намира в кучешки зъби, гдето е револверът, за когото ви говорих да отидем с бае Костаки да го земем. Но тя не е изгубена и аз скоро ще да я зема и ще да му я донеса. Моля ви се, бае Димитре, изпълнете молбата ми и пр.

Ваш приятел Хр. Ботйов

 Източник

 Христо Ботев, "Събрани съчинения в три тома", под. ред. на Николай Жечев, изд. "Български писател", София, 1976, код 15 9536172711 / 5506-23-77, т.3, с.234–235

Писма от Христо Ботев